แบงก์โน้ตส์
งานสัมมนาภาษีดาราของกรมสรรพากรเมื่อวานนี้ บรรยากาศชื่นมื่นกันทุกฝ่าย
7 ก.ย. 2555

พ่อพระ
งานสัมมนาภาษีดาราของกรมสรรพากรเมื่อวานนี้ บรรยากาศชื่นมื่นกันทุกฝ่าย




คุณพ่อบ้าน สาธิต รังคสิริ อธิบดีกรมสรรพากร ขอสลัดภาพมือไล่ล่ารีดภาษี ทำให้ดาราขวัญผวากินไม่ได้นอนไม่หลับ มาเป็นพระเอกหนุ่มรุ่นใหญ่ปะทะไหล่ดาราดังสักวัน
ฟากดาราแน่นอนว่าไฮไลต์อยู่ที่นักแสดงสาวสวยชื่อดัง พลอยเฌอมาลย์ บุญยศักดิ์ ที่มาร่วมงานนี้ และได้มีโอกาสพูดคุยกับพ่อบ้านพระเอกหนุ่มสาธิต ถึงปัญหาภาษีที่เกิดขึ้น จนเจ้าตัวออกมาให้สัมภาษณ์หนักจนถึงขั้นอยากตาย
เสี่ยเอ๊าะ เล่าให้ฟังว่า ได้คุยปรับทุกข์กับน้องพลอย น้องเขาบอกว่ารู้สึกเสียใจกับสิ่งที่เกิดขึ้น เป็นเพราะความใจร้อนไปหน่อย ก็บอกกับพลอยไปว่า เมื่อรู้ว่าทำผิด ก็ทำให้ถูกต้อง สังคมไทยให้อภัยเสมอ
เสี่ยเอ๊าะ ยังทิ้งท้ายว่า การเสียภาษีอย่างไม่ถูกต้องที่ผ่านมาสรรพากรยังไม่เคยลงโทษคดีอาญาถึงขนาดจับติดคุก เพราะถ้าตรวจพบการกระทำผิด ให้โอกาสผู้กระทำผิดได้แก้ไขให้ถูกต้อง กรมสรรพากรก็โอเคแล้ว
ไม่รู้ว่าน้องพลอยได้ยินท่านอธิบดีปลอบแล้ว จะนอนหลับฝันดีหรือเปล่า เพราะสรรพากรเขาไม่ใจร้ายกับเหล่าดาราคนสวยหรอกฮะ